## Presuda Visokog upravnog suda Repubike Hrvatske broj: Usoz-146/2012-6 od 21. veljače 2014.

### NN 31/2014 (7.3.2014.), Presuda Visokog upravnog suda Repubike Hrvatske broj: Usoz-146/2012-6 od 21. veljače 2014.

31 07.03.2014 Presuda Visokog upravnog suda Repubike Hrvatske broj: Usoz-146/2012-6 od 21. veljače 2014.

VISOKI UPRAVNI SUD REPUBLIKE HRVATSKE

566

PRESUDA

Visoki upravni sud Republike Hrvatske u vijeću sastavljenom od sudaca toga suda Ane Berlengi Fellner, predsjednice vijeća, Jasminke Jenjić, Ljiljane Karlovčan-Đurović, mr. sc. Inge Vezmar Barlek i Blanše Turić, članica vijeća, uz sudjelovanje sudskog savjetnika Juraja Dujam, zapisničara, u postupku ocjene zakonitosti općeg akta, pokrenutom po zahtjevu Ilirije d.d. Biograd na Moru, koji zastupa Goran Ražnjević, predsjednik Uprave, na sjednici dana 21. veljače 2014.

presudio je

Zahtjev se odbija.

Obrazloženje

Ilirija d.d. Biograd na Moru podnijela je Ustavnom sudu Republike Hrvatske prijedlog za pokretanje postupka za ocjenu suglasnost s Ustavom i zakonom odredbe članka 39. Odluke o donošenju izmjena i dopuna Prostornog plana uređenja Grada Biograda na Moru (Službeni glasnik Grada Biograda na Moru, broj 3/09.). Prijedlog je podnesen pozivom na odredbu članka 38. stavka 1. Ustavnog zakona o Ustavnom sudu Republike Hrvatske (»Narodne novine«, broj 49/02. – pročišćeni tekst).

Rješenjem Ustavnog suda Republike Hrvatske, broj: U-II-1570/11 od 5. ožujka 2012. navedeni predmet ustupljen je ovom Sudu na rješavanje.

Podnositelj u zahtjevu ističe da je osporenom odredbom izmijenjen članak 62. Prostornog plana uređenja Grada Biograda na Moru (Službeni glasnik Grada Biograda na Moru, broj 9/05.) odnosno do tada važeće tablice, na način da je postojeća zona na lokaciji Soline, vrsta T3, površine 12 hektara, dok planirana zona lokacije iznad Solina, vrsta T1 i nadalje ostaje u površini 5 hektara. Ističe da su navedene odredbe u suprotnosti s Prostornim planom Zadarske županije koji odredbom članka 14. utvrđuje područja turističkih zona i to postojeće turističke zone u Biogradu na Moru, lokacije Soline, vrsta T3 površine 15,00 hektara. Podnositelj zahtjeva poziva se na odredbu članka 60. Zakona o prostornom uređenju i gradnji koja propisuje da dokument prostornog uređenja užeg područja mora biti usklađen s dokumentom prostornog uređenja šireg područja. Podnositelj navodi da je Skupština Općine Biogradu na Moru 1985. godine s njegovim prednikom zaključila ugovore o davanju na trajno korištenje građevinskog zemljišta, odnosno upravo nekretnina na koje se odnose odredbe čija se zakonitost osporava i to u površini od 200800 m2, a u ugovoru je istaknuto da se radi o zemljištu koje je detaljnim urbanističkim planom autokampa »Soline« predviđeno za određenog društvenog korisnika. Dodatno navodi da je u međuvremenu donesena i Odluka o izradi urbanističkog plana uređenja »Iznad Solina« kojom se želi omogućiti izgradnja hotela na lokaciji »Iznad Solina« u Biogradu na Moru, a koja lokacija ulazi u dio lokacije koja je prostornim planom Zadarske županije označena kao postojeća turistička zona vrste T3, površine 15,00 hektara. Predlaže da Sud provede postupak i osporenu odredbu ukine.

Odgovarajućom primjenom odredbe članka 32. Zakona o upravnim sporovima (»Narodne novine«, broj 20/10. i 143/12.) Sud je pozvao Gradsko vijeće Grada Biograda na Moru da dostavi očitovanje na podneseni zahtjev.

Podneskom klasa: 350-02/11-01/19, urbroj: 2198/16-02-13-10 od 30. listopada 2013. donositelj osporenog akta Sudu je dostavio očitovanje. Navodi da osporena Odluka nije na snazi jer se odnosila na prve izmjene i dopune Prostornog plana uređenja Grada Biograda na Moru, a da je na 22. sjednici dana 10. kolovoza 2011. donesena Odluka o donošenju izmjena i dopuna Prostornog plana uređenja Grada Biograda na Moru koja je objavljena u Službenom glasniku Grada Biograda na Moru broj 7/11. Navodi da je potonja odluka na pravnoj snazi i da se odnosi na druge izmjene i dopune Prostornog plana uređenja Grada Biograda na Moru. Donositelj osporenog općeg akta napominje da su postupci izrade i donošenja prvih i drugih izmjena Prostornog plana uređenja Grada Biograda na Moru provedeni sukladno zakonskim i podzakonskim propisima, da su zatražena i dobivena sva pozitivna mišljenja i suglasnosti, pa tako i pozitivno mišljenje Zavoda za prostorno uređenje Zadarske županije i suglasnost Ministarstva prostornog uređenja, graditeljstva i zaštite okoliša. Uz očitovanje donositelj osporenog akta dostavlja i preslik Službenog glasnika Grada Biograda na Moru broj 7/11 u dijelu u kojem se odnosi na Odluku o donošenju izmjena i dopuna Prostornog plana uređenja Grada Biograda na Moru.

Zahtjev nije osnovan.

Gradsko vijeće Grada Biograda na Moru donijelo je Prostorni plan uređenja Grada Biograda na Moru koji je objavljen u Službenom glasniku Grada Biograda na Moru broj 9/05.

Odredbom članka 62. ovog Prostornog plana, a temeljem Prostornog plana Zadarske županije (Službeni glasnik Zadarske županije, broj 2/01., 6/04. i 2/05.) i u skladu s Uredbom o uređenju i zaštiti zaštićenog obalnog područja mora (»Narodne novine«, broj 128/04.) planom su određene zone ugostiteljsko turističke namjene izvan GP naselja i to između ostalog postojeće zone za Grad Biograd, naselje Biograd, lokaciju Soline vrsta T3 površina 5,00 i kapacitet 1000.

Županijska skupština Zadarske županije na 9. sjednici održanoj 22. prosinca 2006. donijela je Odluku o donošenju izmjena i dopuna Prostornog plana Zadarske županije (Službeni glasnik Zadarske županije, broj 17/06.).

Odredbom članka 23. ove Odluke mijenja se članak 14. Prostornog plana Zadarske županije tako da u dijelu postojeće turističke ozone u ZOP-u za Grad Biograd, naselje Biograd, lokaciju Soline, vrstu T3, određuje površinu 15,00 hektara i kapacitet 2000.

Na 32. sjednici održanoj 3. travnja 2009. Gradsko vijeće Grada Biograda na Moru donijelo je Odluku o donošenju izmjena i dopune Prostornog plana uređenja Grada Biograda na Moru (Službeni glasnik Grada Biograda na Moru, broj 3/09.) Odredbom članka 39. ovog općeg akta mijenja se članak 62. Prostornog plana uređenja Grada Biograda na Moru i to u dijelu postojeće lokacije Soline, vrsta T3, površina 12,3 ha, kapacitet 2000.

Gradsko vijeće Grada Biograda na Moru na 22. sjednici koja je održana 10. kolovoza 2011. donijelo je Odluku o donošenju izmjena i dopune Prostornog plana uređenja Grada Biograda na Moru (Službeni glasnik Grada Biograda na Moru, broj 7/11. i 10/11. – ispravak). Ovim izmjenama i dopunama Prostornog plana uređenja Grada Biograda na Moru odredba članka 62. PPU Grada Biograda na Moru nije mijenjana.

U vrijeme donošenja Odluke o donošenju izmjena i dopune Prostornog plana Zadarske županije na snazi je bio Zakon o prostornom uređenju (»Narodne novine«, broj 30/94., 68/98., 35/99., 61/00., 32/02. i 100/04.). Odredbom članka 30. tog Zakona bilo je propisano da dokument prostornog uređenja užeg područja mora biti usklađen s dokumentom prostornog uređenja šireg područja.

U vrijeme donošenja Odluke o donošenju izmjena i dopune Prostornog plana uređenja Grada Biograda na Moru (Službeni glasnik Grada Biograda na Moru, broj 3/09.) na snazi je bio Zakon o prostornom uređenju i gradnji (»Narodne novine«, broj 76/07.). Odredba članka 60. stavka 1. tog Zakona propisivala je da dokument prostornog uređenja užeg područja mora biti usklađen s dokumentom prostornog uređenja šireg područja, a prema odredbi stavka 6. istog članka Zakona u slučaju međusobne neusklađenosti dokumenta prostornog uređenja predstavničko tijelo jedinice lokalne i područne (regionalne) samouprave mora odlučiti u roku od najviše tri mjeseca o izmjeni i/ili dopuni, odnosno stavljanju izvan snage neusklađenog dokumenta prostornog uređenja.

Sud utvrđuje da je Gradsko vijeće Grada Biograda na Moru propustilo odmah, odnosno u zakonom propisanim rokovima uskladiti prostorni plan Grada Biograda na Moru s izmjenama Prostornog plana Zadarske županije nakon objave u Službenom glasniku Zadarske županije broj 17/06.

Prostorni plan višeg reda, odnosno prostorni plan Zadarske županije određuje za Grad Biograd na Moru, naselje Biograd na Moru lokacije Soline – autokamp – T3, površinu 15 hektara i kapacitet 2000. Osporenom odredbom Gradsko vijeće Grada Biograda na Moru uskladilo je za lokaciju Soline, vrste kamp – autokamp – T3, kapacitet na 2000, međutim površinu je odredilo sa 12,3 ha, dok je Prostornim planom višeg reda površina utvrđena sa 15,0 ha.

Prema odredbi članka 71. stavka 2. Zakona o prostornom uređenju i gradnji u prostornom planu županije osobito se određuju područja ugostiteljsko-turističke namjene izvan naselja (položaj, vrsta, te najveći kapacitet i veličina) i smjernice za utvrđivanje izdvojenih građevinskih područja te namjene i to:

– (T1) – za hotele sa 70% i vile s 30% smještajnog kapaciteta

– (T2) – za turističko naselje u kojem će hoteli imati 30% i vile 70% smještajnog kapaciteta,

– (T3) – autokamp i kamp,

– luke nautičkog turizma,

– golf-igrališta,

– područja za malu kulturu i ribarsku infrastrukturu.

Odredbom članka 74. istog Zakona propisan je sadržaj prostornog plana uređenja velikog grada, grada ili općine. Prema odredbi stavka 2. ovog članka Zakona prostorni plan velikog grada, grada ili općine u odredbama za provođenje plana određuje u skladu s namjenom prostora, između ostalog osobito, osnovne pokazatelje namjene površina, uvjete za gradnju u građevinskim područjima i u izdvojenim građevinskim područjima izvan naselja, a osobito uvjete za određivanje građevinskih čestica, izgrađenost i iskorištenost zemljišta za zgrade i druge građevine te uvjete za gradnju izvan građevinskih područja.

Imajući u vidu zakonom određen sadržaj prostornog plana županije kao i propisan sadržaj prostornog plana uređenja grada, Sud utvrđuje da osporenog odredbom nije povrijeđen zakon. Naime, Prostornom planom uređenja Grada Biograda na Moru prije donošenja osporene odredbe za postojeću zonu lokacije Soline, bila je propisana vrsta T3, te površina 5,0 ha i kapacitet 1.000. Osporenom odredbom Gradsko vijeće Grada Biograda na moru uskladilo je Prostorni plan uređenja Grada Biograda na Moru tako da je za ovu lokaciju i vrstu povećalo površinu u okviru površine utvrđene županijskim prostornim planom i propisalo kapacitet na jednak način kao i županijski prostorni plan.

Također, planirana turistička zona lokacije iznad Solina, vrste T1, u površini 5,0 ha predviđena je člankom 15. Prostornog plana Zadarske županije, a u istoj površini i odredbom članka 62. PPU Grada Biograda na Moru.

Budući da se prostornim planom županije osobito određuju područja ugostiteljsko-turističke namjene izvan naselja i to po položaju, vrsti i najvećem kapacitetu i veličini, a osporenom odredbom nadležno tijelo je prostorni plan nižeg reda uskladilo sa prostornim planom županije u pogledu položaja, vrste i kapaciteta, te nije premašilo najveću veličinu utvrđenu prostornim planom županije, Sud nije našao osnove za uvaženje zahtjeva.

Iz navedenih razloga, temeljem odredbe članka 86. Zakona o upravnim sporovima, odlučeno je kao u izreci.

Usoz-146/2012-6

Zagreb, 21. veljače 2014.

Predsjednica vijeća
Ana Berlengi Fellner, v. r.

Presuda, NN 31/2014-566